Lene Hansen (S), 2008-04-17:
Lovforslag nr. L 154 omhandler ændringer af lovgivningen vedrørende handicaphjælpeordninger, hjemmetræning til handicappede børn, social tolkning til døve, styrket indsats over for kvinder og børn på krisecentre, udvidelse af beføjelser til Ankestyrelsen og de sociale nævn samt krav til varigheden af kurser til plejeforældre.
Det har længe været et stærkt ønske hos Socialdemokratiet at gøre den borgerstyrede personlige hjælpeordning bedre ved på den ene side at gøre ordningen mere fleksibel for den handicappede borger, så der bliver mulighed for at leve et liv, der ligger så tæt som muligt op ad alle andres hverdag, og samtidig sikre rammerne for, at de ansatte i hjælpeordningen kan få bedre løn- og ansættelsesvilkår.
Derfor har Socialdemokraterne i foråret 2007 sammen med de andre partier i oppositionen fremsat forslag om, at Folketinget skal sikre, at kommunerne får tilført de penge, der er nødvendige, for at hjælperne kan sikres den rette løn og de rette ansættelsesforhold.
Det er rigtig glædeligt, at det med satspuljeforliget nu er sikret fra 1. januar 2009.
Den handicappede borger kan fungere som arbejdsgiver for hjælperne, men kan også efter forslaget overdrage arbejdsgiveransvaret til en nærtstående, en forening eller en privat virksomhed.
I tråd med den fleksibilitet, der ligger i forslaget, ønsker vi, at det også bliver muligt frivilligt at overdrage arbejdsgiveransvaret til kommunen, uden at en sådan ordning på nogen måde må svække borgerens arbejdslederansvar og selvstændighed.
Vi vil derfor stille et ændringsforslag herom.
Vi kan også glæde os over at se et lovforslag, der indeholder realiseringen af en af Socialdemokratiets velfærdsrettigheder.
Det drejer sig om den styrkede indsats over for kvinder og børn på landets krisecentre i form af familierådgivning før og efter en udflytning fra centrene.
Det er også meget positivt, at Socialdemokratiets forslag om et kursusforløb for plejeforældre er med i dette lovforslag.
Det er utrolig vigtigt, at plejeforældre rustes
bedst muligt til at hjælpe de udsatte børn og til det at være plejefamilie
Det er derfor vigtigt at understrege, at de 4 dage, som er foreslået, er et minimum.
Også forslaget om at give forældre mulighed for at træne deres handicappede børn hjemme er en idé, som vi tidligere har fremsat som et beslutningsforslag.
I lighed med første gang vil vi gerne understrege, at det er et tilbud til forældrene og ikke et krav.
Det er heller ikke et spareforslag til kommunen, og forældrene skal ikke kunne bruge hjemmetræning, bare fordi de ikke ønsker et andet tilbud.
Afsnittet i lovforslaget, der drejer sig om en tolkning for døve ved sociale aktiviteter, vil vi foreslå bliver taget ud af forslaget.
Det skyldes, at der er en udredning af området i gang, godt nok i et andet regi, og den udredning forventes færdig i september.
Vi finder, at det er en smule forhastet at ændre på området nu, før redegørelsen foreligger.
I øvrigt er denne del af lovforslaget blevet voldsomt kritiseret af brugerne.
De er ikke klageberettigede, men med vedtagelsen af dette forslag kan Ankestyrelsen fremover af egen drift beslutte at tage en sag op og pålægge kommunalbestyrelsen at træffe en ny afgørelse med en frist for, hvornår afgørelsen skal være efterlevet.
Vi finder, at det er særdeles konstruktivt forslag, som uden tvivl vil komme mange pårørende til hjælp.
Med disse ord ser vi frem til et godt og positivt udvalgsarbejde.